Două firme au obținut recent avizul de oportunitate pentru construirea de noi blocuri în zona Ursulea, din Iași, proiectul fiind unul major: Oscar Eigo Group (Iași) și Parteners Avenue (Bacău) au la dispoziție un teren cu o suprafață de peste 6,2 hectare.
Conform planșelor incluse în PUZ, ar urma să fie construite 33 de blocuri, 5 imobile (2 cu 2 tronsoane) și o biserică, conform apix.
"Deși se află în extravilanul municipiului Iași, zona din care fac parte și terenurile studiate, prin realizarea unor planuri urbanistice zonale s-a conturat ca o zonă destinată în principal locuirii colective și locuirii individuale. Introducerea în intravilan a terenurilor studiate și atribuirii unor funcțiuni de locuire colectivă, individuală, servicii și alte fucțiuni complementare, reprezintă o continuare firească de dezvoltare a zonei", se precizează în proiectul de PUZ.
În apropierea amplasamentului, care însumează 6,2 hectare, au fost aprobate anii trecuți și alte proiecte urbanistice, în zonă fiind construite câteva blocuri deja, iar altele sunt pe cale de a fi ridicate.
Parteners Avenue SRL are sediul în Hemeiuș, județul Bacău. Potrivit termene.ro, firma este deținută de Ștefănel Iștoc, ce apare în presa din Iași drept agent imobiliar. În 2022, cifra de afaceri a fost de aproape 1,1 milioane de lei, la un profit de peste 333.000 de lei. Societatea are un singur angajat.